
Text rozhodnutia
Súd: Krajský súd Bratislava Spisová značka: 5Sd/74/2014 Identifikačné číslo súdneho spisu: 1014200774 Dátum vydania rozhodnutia: 18. 01. 2017 Meno a priezvisko sudcu, VSÚ: JUDr. Milota Tóthová ECLI: ECLI:SK:KSBA:2017:1014200774.5 ROZSUDOK V MENE SLOVENSKEJ REPUBLIKY Krajský súd v Bratislave samosudkyňou JUDr. Milotou Tóthovou v právnej veci navrhovateľky G.. G. T., R. R. XXXX/XX, R., proti odporkyni Sociálnej poisťovni ústredie v Bratislave, Ul. 29. augusta č. 8-10, Bratislava, o invalidný dôchodok, takto r o z h o d o l : Súd rozhodnutie odporkyne číslo XXX XXX XXXX X zo dňa 16. januára 2014 p o t v r d z u j e . Účastníkom náhradu trov konania nepriznáva. o d ô v o d n e n i e : Rozhodnutím číslo XXX XXX XXXX X zo dňa 16. januára 2014 odporkyňa podľa § 70 ods. 1 a § 71 zákona č. 461/2003 Z.z. o sociálnom poistení v znení neskorších predpisov zamietla žiadosť navrhovateľky o invalidný dôchodok zo dňa 7. januára 2014. Rozhodla tak s odôvodnením, že podľa posudku posudkového lekára Sociálnej poisťovne, pobočky Bratislava zo dňa 7.1.2014 navrhovateľka nie je invalidná podľa § 71 ods. 1 zákona č. 461/2003 Z.z.. Miera poklesu schopnosti vykonávať zárobkovú činnosť u navrhovateľky je 20%. Navrhovateľka návrhom zo dňa 26.2.2014 žiadala preskúmať toto rozhodnutie s tým, aby jej zdravotný stav bol opätovne prehodnotený. Krajský súd preskúmal napadnuté rozhodnutie podľa § 250l a nasl. O.s.p., prejednal návrh navrhovateľky a dospel k záveru, že návrh nie je dôvodný. Krajský súd vykonal dokazovanie výsluchom účastníkov, posudkom posudkového lekára Sociálnej poisťovne pobočka Bratislava zo dňa 7.1.2014, posudkom posudkového lekára Sociálnej poisťovne ústredie Bratislava zo dňa 14.5.2014, doplňujúcim odborným vyjadrením posudkového lekára Sociálnej poisťovne ústredie Bratislava zo dňa 1.12.2015, oboznámil sa s posudkovým spisom odporkyne a zistil tento skutkový stav. Podľa § 70 ods. 1 zákona č. 461/2003 Z.z. o sociálnom poistení v znení zákona. č. 439/2004 Z.z. poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok alebo mu nebol priznaný predčasný starobný dôchodok. Podľa § 71 ods. 1 zákona č. 461/2003 Z.z. o sociálnom poistení poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Podľa § 71 ods. 2 cit. zákona dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Podľa § 71 ods. 3 cit. zákona pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu. Podľa § 71 ods. 4 cit. zákona pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa § 71 ods. 6 cit. zákona miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Podľa § 71 ods. 7 cit. zákona jednotlivé percentuálne miery poklesu schopnosti vykonávať zárobkovú činnosť sa nesčítavajú. Podľa § 71 ods. 8 cit. zákona mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10%, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav. Hodnotenie miery zhoršenia zdravotného stavu vyžaduje odborné lekárske znalosti a vo veciach dôchodkového poistenia je podľa zákona č. 461/2003 Z.z. o sociálnom poistení lekárska posudková činnosť dôchodkového poistenia zverená posudkovému lekárovi sociálneho poistenia príslušnej pobočky a posudkovému lekárovi sociálneho poistenia ústredia (153 ods. 5 zákona č. 461/2003 Z.z.). Posudkový lekár Sociálnej poisťovne pobočka Bratislava v posudku zo dňa 7.1.2014 uviedol, že navrhovateľka trpí na chorobu a to bolesti chrbta - dorzalgie. Navrhovateľka je v liečbe ambulantného ortopéda a neurológa, bola dvakrát hospitalizovaná na neurológii pre bolesti C chrbtice. Konštatoval, že hybnosť v C chrbtici je primeraná, poloha aktívna, chôdza je v norme. Rozhodujúcim zdravotným postihnutím u navrhovateľky sú degeneratívne zmeny na chrbtici a medzistavcových platničkách s mierny funkčným postihnutím (kapitola XV. oddiel E, položka 3.b) prílohy č. 4 zákona č. 461/2003 Z.z.), kde mieru poklesu schopnosti vykonávať zárobkovú činnosť stanovil na 20%. Navrhovateľka nie je invalidná podľa § 71 ods. 1 zákona č. 461/2003 Z.z. o sociálnom poistení. Posudkový lekár Sociálnej poisťovne ústredie Bratislava v posudku zo dňa 14.5.2014 uviedol, že navrhovateľka trpí na choroby a to: bolesti chrbtice - dorzalgie, chronickú nádchu - alergickú, autoimunitnú tyreoiditídu podľa dokumentácie, chronický abúzus nikotínu, nešpecifikovaný úzkostný syndróm a alergiu na Napsyn. Konštatoval, že u navrhovateľky je anamnéza primárneho neurologického ochorenia v zmysle chronických bolestí chrbta - dorzalgií. Navrhovateľka bola hospitalizovaná na Klinike pracovného lekárstva a toxikológie v Bratislave od 21.11.2011 do 28.11.2011, v popredí boli úzkostne depresívne stavy až depresívne ladenie a bolesti chrbtice, boli zrealizované všetky dostupné odborné a paraklinické vyšetrenia, navrhovateľka bola vyšetrená na klinike psychiatrom s odporučením psychoterapie, asertívneho tréningu a relaxačných metód. Neurologické vyšetrenie, ktoré bolo zrealizované počas hospitalizácie je so záverom bolesti chrbtice, najmä v oblasti krčného segmentu, sprevádzané neurastenickým syndrómom. Ochorenie štítnej žľazy - hypotyreózy je dobre saturované liečbou. Navrhovateľka bola hospitalizovaná na internom oddelení od 4.10.2011 do 17.10.2011 s tým istým záverom, v epikríze sa uvádza, že na mnohopočetných ťažkostiach navrhovateľky sa podieľa psychická nadstavba, navrhovateľka nesúhlasila s psychologickým vyšetrením, psychoterapiou a nebola ani priaznivo naklonená nácviku rehabilitačných metodík. Rozhodujúcim zdravotným postihnutím u navrhovateľky sú degeneratívne zmeny na chrbtici a medzistavcových platničkách s miernym funkčným postihnutím, s prejavmi nervového a svalového dráždenia, slabosť svalového korzetu, obmedzenie pohybu v postihnutom úseku (kapitola XV. oddiel E, položka 3.b) prílohy č. 4 zákona č. 461/2003 Z.z.), kde mieru poklesu schopnosti vykonávať zárobkovú činnosť stanovil na 20%. Pridružené sekundárne choroby a to chronická nádcha - alergická, autoimunitná tyreoiditída, chronický abúzus nikotínu, nešpecifikovaný úzkostný syndróm a alergia na Napsyn sú posudkovo bezvýznamné, vykazujú ľahký stupeň a nepodmieňujú zvýšenie percentuálnej miery pre iné zdravotného postihnutie. Navrhovateľka nie je invalidná podľa § 71 ods. 1 zákona č. 461/2003 Z.z. o sociálnom poistení. Navrhovateľka pri výsluchu v súdnom konaní zotrvala na podanom návrhu a poukazovala na to, že jej zdravotný stav sa zhoršil. Uviedla, že psychologické vyšetrenie počas hospitalizácie odmietla z dôvodu, že podľa nej nebol dôvod na takého vyšetrenie, pretože bola hospitalizovaná pre bolesti a infúzie a preto psychiatrické vyšetrenie nepovažovala za potrebné, pričom zdôraznila, že toto vyšetrenie neodmietla, ale bola v tom čase v takej situácii a zdravotnom stave, že nepovažovala toto vyšetrenie za potrebné. Uviedla, že lekári v lekárskych nálezoch neuvádzajú pravdivé skutočnosti a mala za to, že ich závery uvedené v odborných lekárskych nálezoch nezodpovedajú skutočnosti, nakoľko má výrazné bolesti krku a všetko sa odvíja od nepravdivých údajov jej ošetrujúceho lekára. Súd doplnil dokazovanie zadovážením si doplňujúceho odborného vyjadrenia posudkového lekára Sociálnej poisťovne ústredie Bratislava, ktorý dňa 1.12.2015 za prítomnosti prísediaceho lekára odborného lekára neurológa uviedol, že navrhovateľka trpí na choroby a to: bolesti chrbta - dorzalgie, chronickú nádchu - alergickú, zníženú činnosť štítnej žľazy (autoimunitnú tyreoiditídu) na liečbe kompenzovanú podľa dokumentácie, nešpecifikovaný úzkostný syndróm, záduch - astmu (v dokumentácii) a alergiu na Napsyn. Konštatoval, že dominujúci ťažkosťami navrhovateľky sú aj naďalej bolesti chrbta, hlavne v krčnej oblasti s minimálnym neurologickým nálezom. Rozhodujúcim zdravotným postihnutím u navrhovateľky sú degeneratívne zmeny na chrbtici a medzistavcových platničkách s miernym funkčným postihnutím, s prejavmi nervového a svalového dráždenia (napr. syndróm cervikokraniálny, cervikobrachiálny, lumbálny, lumbosakrálny a syndróm sakroiliakálneho skĺbenia blokády stavcov), slabosť svalového korzetu, obmedzenie pohybu v postihnutom úseku (kapitola XV. oddiel E, položka 3.b) prílohy č. 4 zákona č. 461/2003 Z.z.), kde mieru poklesu schopnosti vykonávať zárobkovú činnosť stanovil na 20%. Uviedol, že ostatné choroby, na ktoré navrhovateľka trpí neovplyvňujú funkčný stav navrhovateľky tak, aby podmieňovali zvýšenie miery poklesu schopnosti vykonávať zárobkovú činnosť a poukázal tiež na to, že žiadne z ochorení navrhovateľky nie je takého charakteru a závažnosti, aby podmieňovalo invaliditu. Navrhovateľka nie je invalidná podľa § 71 ods. 1 zákona č. 461/2003 Z.z. o sociálnom poistení. Navrhovateľka sa na pojednávanie dňa 18.1.2017 nedostavila, bola riadne predvolaná, doručenie mala vykázané podľa § 47 ods. 2 Občianskeho súdneho poriadku (ďalej len O.s.p.). Keďže už bola v konaní vypočutá ako účastník, súd podľa § 101 ods. 2 O.s.p. vec prejednal v jej neprítomnosti. Zástupkyňa odporkyne vzhľadom na závery posudkov posudkových lekárov žiadala napadnuté rozhodnutie ako vecne správne potvrdiť. Posudkový lekár sociálneho poistenia Sociálnej poisťovne pobočka Bratislava ako aj posudkový lekár sociálneho poistenia Sociálnej poisťovne ústredie Bratislava vo svojich vyššie uvedených posudkoch ako aj doplňujúcom odbornom vyjadrení zo dňa 1.12.2015 zohľadnili všetky navrhovateľkou uvádzané ťažkosti, vysporiadali sa s lekárskymi nálezmi nachádzajúcimi sa v zdravotnej dokumentácii navrhovateľky aj za účasti prísediaceho odborného lekára so špecializáciou neurológia a zhodne určili, že súčasný zdravotný stav navrhovateľky nespĺňa zdravotné podmienky na priznanie invalidity podľa § 71 ods. 1 zákona č. 461/2003 Z.z. o sociálnom poistení. U navrhovateľky sú ako dominujúce ťažkosti bolesti chrbta, hlavne v krčnej oblasti s minimálnym neurologickým nálezom. Závery z hospitalizácie na Klinike pracovného lekárstva a toxikológie v Bratislave od 21.11.2011 do 28.11.2011, ako aj z hospitalizácie na internom oddelení od 4.10.2011 do 17.10.2011 poukazovali aj na tú skutočnosť, že na mnohopočetných ťažkostiach navrhovateľky sa podieľa psychická nadstavba. Rozhodujúcim zdravotným postihnutím u navrhovateľky sú degeneratívne zmeny na chrbtici a medzistavcových platničkách s miernym funkčným postihnutím, s prejavmi nervového a svalového dráždenia (napr. syndróm cervikokraniálny, cervikobrachiálny, lumbálny, lumbosakrálny a syndróm sakroiliakálneho skĺbenia blokády stavcov), slabosť svalového korzetu, obmedzenie pohybu v postihnutom úseku (kapitola XV. oddiel E, položka 3.b) prílohy č. 4 zákona č. 461/2003 Z.z.), kde mieru poklesu schopnosti vykonávať zárobkovú činnosť posudkoví lekári zhodne stanovili stanovil na 20%. Pridružené sekundárne choroby, na ktoré navrhovateľka trpí sú posudkovo bezvýznamné, vykazujú ľahký stupeň, neovplyvňujú funkčný stav navrhovateľky a žiadne z týchto ochorení navrhovateľky nie je takého charakteru a závažnosti, aby podmieňovalo invaliditu. Ochorenie štítnej žľazy - hypotyreózy je dobre saturované liečbou. Závery posudkov posudkových lekárov sú odborné, presvedčivé, náležite zdôvodnené a súd nezistil rozpor medzi ich závermi a zisteným skutočným stavom. V prípade, že sa zdravotný stav navrhovateľky zmení, navrhovateľka môže novou žiadosťou požiadať o invalidný dôchodok. Súd preto z vyššie uvedených dôvodov napadnuté rozhodnutie číslo XXX XXX XXXX X zo dňa 16. januára 2014 podľa § 250q ods. 2 O.s.p. ako správne potvrdil. O trovách konania súd rozhodol podľa § 250k ods. 1 v spojení s § 250l ods. 2 O.s.p. Navrhovateľka nebola v konaní úspešná a odporkyni trovy konania neprislúchajú. V danom prípade súd postupoval podľa ustanovenia § 492 ods. 1 zákona č. 162/2015 Z.z., podľa ktorého konania podľa tretej hlavy piatej časti Občianskeho súdneho poriadku začaté predo dňom nadobudnutia účinnosti tohto zákona sa dokončia podľa doterajších predpisov. Poučenie: Proti tomuto rozsudku je možné podať odvolanie do 15 dní odo dňa jeho doručenia na Krajskom súde v Bratislave. V odvolaní sa má popri všeobecných náležitostiach /§ 42 ods. 3/ uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. /§ 205 ods.1 O.s.p./

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2017:1014200774.5 (dáta aktuálne k 15. 11. 2026). Záväzné je znenie zverejnené súdom.




